Tre tatt etter pistolran i Oslo
Litt over klokken 04 natt til mandag ble en mann i 20-årene ranet av tre personer med pistol i en bakgård i Niels Juels gate på Frogner i Oslo. Det opplyser operasjonsleder i Oslo politidistrikt, Gjermund Stokkeli, til VG. Mannen som ble ranet skal ha fått lettere skader i ansiktet etter å ha blitt slått med pistolen. Mennene skal så ha løpt fra stedet etter å ha tatt personlige eiendeler fra offeret. 20 minutter senere, klokken 04.28, fikk Oslo-politiet melding om at tre personer hadde truet en mannlig drosjesjåfør på Nedre Grünerløkka. Politiet rykket raskt ut til stedet, og fikk pågrepet de tre personene. – Politiet var bevæpnet, men pågripelsen gikk uten dramatikk. En av dem kastet fra seg skytevåpnet da de ble truet av politeit, sier Stokkeli. De tre mennene ble satt i arrest etter pågripelsen. De kobles til to lignende ran i Oslo fredag og lørdag. – Vi har kontroll på våpenet de brukte, men har foreløpig ikke funnet eiendelene som de ranet til seg, sier operasjonsleder Stokkeli til VG ved 05.30-tiden. To av de pågrepne er i starten av 20-årene. Alderen på den tredje raneren er foreløpig ikke kjent.
En mann ble lettere skadet etter å ha blitt slått og ranet med pistol på Frogner.